ম্যান সিটির জয়, বিধ্বংসী অ্যাস্টন ভিলা

ওয়েব ডেস্ক: শেষ এক দশকে প্রিমিয়ার লিগের (Premier League) সেরা দল ম্যাঞ্চেস্টার সিটি (Man City)। ২০২৩-২৪ মরসুমে টানা চতুর্থবার লিগ জিতেছিল তারা। কিন্তু এ মরসুমে পেপ গুয়ার্দিওলার (Pep Guardiola) দল ভীষণ ভুগেছে। লিগ জেতার সম্ভাবনা আর নেই, উয়েফা চ্যাম্পিয়ন্স লিগ (UEFA Champions League) এবং কারাবাও কাপ (Carabao Cup) থেকে বিদায় ঘটেছে। শুধুমাত্র এফএ কাপ জয়ের সম্ভাবনা আছে। সিটির মতো দলের জন্য খুবই খারাপ পারফরম্যান্স। তবে ধীরে ধীরে ছন্দে ফিরছে তারা।

শনিবার এভার্টনকে তাদের ঘরের মাঠে ২-০ হারিয়ে দিয়েছেন কেভিন ডি ব্রুইনারা (Kevin De Bruyne)। ৮৪ এবং ৯০+২ মিনিটে গোল করেন যথাক্রমে নিকো ও’রাইলি এবং মাতেও কোভাচিচ। এই জয়ে লিগ টেবিলে চতুর্থ স্থানে রয়ে গেল সিটি। ৩৩ ম্যাচে তাদের সংগ্রহ ৫৮ পয়েন্ট। তৃতীয় স্থানে থাকা নিউকাসলের সমসংখ্যক ম্যাচে ৫৯ পয়েন্ট। ৩২ ম্যাচে ৫৭ পয়েন্ট নিয়ে পাঁচে নটিংহ্যাম ফরেস্ট। আগামী মরসুমের চ্যাম্পিয়ন্স লিগে খেলার সুযোগ পাবে প্রিমিয়ার লিগের প্রথম পাঁচে শেষ করা দল। কাজেই বড় অঘটন না হলে আগামী মরসুমে ইউরোপ সেরার লড়াইয়ে থাকবে সিটি।

আরও পড়ুন: প্রাক্তন গুরুর প্রত্যাবর্তন, এবার কি জয়ে ফিরবে KKR?

শনিবার বড় জয় পেয়েছে অ্যাস্টন ভিলা। সদ্য পিএসজি-র কাছে হেরে চ্যাম্পিয়ন্স লিগ থেকে বিদায় নিয়েছে উনাই এমেরির দল। কিন্তু সেই হতাশা কাটিয়ে নিউকাসল ইউনাইটেডকে ৪-১ ফলাফলে চূর্ণ করল তারা। এই নিউকাসলই গত সপ্তাহে ম্যান ইউকে ৪-১ হারিয়েছিল।

রবিবার প্রিমিয়ার লিগে মাঠে নামছে ম্যাঞ্চেস্টার ইউনাইটেড এবং আর্সেনাল। আর্সেনালের প্রতিপক্ষ ইপসউইচ টাউন এবং ম্যান ইউয়ের সামনে উলভস। দু’দিন আগে ইউরোপা লিগে ওল্ড ট্রাফোর্ডে নাটকীয় জয় পেয়েছে ইউনাইটেড। ম্যাচের পরে কোচ রুবেন অ্যামোরিম জানিয়ে দিয়েছেন, ইউরোপা লিগকেই এখন অগ্রাধিকার দিচ্ছেন তিনি, প্রিমিয়ার লিগ নয়।